Koox hubeysan ayaa caawa waqooyiga magaalada Gaalkacyo ku dishay wariye Cali Axmed Cabdi oo la shaqeynayay bogga Puntlandi iyo idaacad afka Soomaaliga ku hadasha oo ku taalla dalka Canada. Dad goobjoogeyaal ah ayaa Bar-kulan sheegay in ragga dilka geystay ay ahaayeen saddex nin oo uu afka u duubnaa, iyagoo ka baxsaday goobta falka kaddib.
Dhaqdhaqaaqa bulshada rayidka ee gobolka Hiiraan ayaa walaac ka muujiyey dadka ka soo barakacay abaaraha ku dhuftay deegaanno ka tirsan gobolkaasi. Qiimeyn ay sameeyeen dhaqdhaqaaqa bulshada rayid ee gobolkaasi ayaa lagu sheegay in 80% dadka reer Hiiraan ay ku xoolo beeleen abaartaasi, islamarkaana ay dul saar ku yihiin dadka degan magaalooyinka gobolka.